75/2015

frestur X, Y, Z, Þ, Æ, Ö, A, B og C til að skila greinargerðum í máli sem ákæruvaldið hafði höfðað á hendur þeim var ákveðinn til 1. nóvember 2015 kl. 14. Í niðurstöðu Hæstaréttar kom m.a. fram að í málinu vægjust á annars vegar réttur X og Z til að þeim gæfist nægur tími til að undirbúa málsvörn af sinni hálfu og hins vegar hagsmunir Þ, Ö, A, B og C, sem upptökukrafa í ákæru beindist að, af því að rekstri málsins yrði hraðað eins og kostur væri, þar sem fjármunir í þeirra eigu hefðu verið kyrrsettir. Var frestur X, Y, Z, Þ, Æ, Ö, A, B og C til að skila greinargerðum í málinu, ákveðinn til 15. júlí 2015 kl. 14.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, H-kk-nf I. J-kk-nf og Þ-kk-nf Ö-kk-nf.

Varnaraðilarnir Þ, Ö, A, B og C skutu málinu til Hæstaréttar með kæru 22. janúar 2015, sem barst réttinum ásamt kærumálsgögnum 27. sama mánaðar. Kærður er úrskurður Héraðsdóms Reykjavíkur 22. janúar 2015, þar sem frestur til að skila greinargerðum í málinu var ákveðinn til 1. nóvember 2015 klukkan 14. Kæruheimild er í s. lið 1. mgr. 192. gr. laga nr. 88/2008 um meðferð sakamála. Framangreindir varnaraðilar krefjast þess aðallega að frestur til að skila greinargerðum í málinu verði ákveðinn átta vikur, en til vara að hann verði ákveðinn skemmri en gert var í hinum kærða úrskurði.

Sóknaraðili kærði úrskurð héraðsdóms fyrir sitt leyti 23. janúar 2015. Hann krefst þess að frestur til að skila greinargerðum í málinu verði ákveðinn eigi lengur en til 1. júlí 2015.

Varnaraðilarnir X og Z krefjast staðfestingar hins kærða úrskurðar, en varnaraðilarnir Y og Æ hafa ekki látið málið til sín taka fyrir Hæstarétti.

Svo sem fram kemur í hinum kærða úrskurði hafa varnaraðilarnir X og Z fengið frest til að skila greinargerð í tilgreindu máli ákæruvaldsins á hendur þeim til 4. mars 2015, en ráðgert er að aðalmeðferð í því máli hefjist 20. apríl sama ár og standi yfir í allt að fjórar vikur. Þá hafa varnaraðilarnir fengið frest til að skila greinargerð í öðru máli ákæruvaldsins á hendur þeim til 1. október 2015.

Samkvæmt 1. mgr. 70. gr. stjórnarskrárinnar ber öllum réttur til að fá úrlausn um ákæru á hendur sér um refsiverða háttsemi með réttlátri málsmeðferð innan hæfilegs tíma fyrir óhlutdrægum dómstóli. Þegar afstaða er tekin til ágreinings þess, sem hér er til úrlausnar, vegast á annars vegar réttur varnaraðilanna X og Z til að þeim gefist nægur tími til að undirbúa málsvörn af sinni hálfu og hins vegar hagsmunir þeirra varnaraðila, sem kært hafa úrskurð héraðsdóms og upptökukrafa í ákæru beinist að, af því að rekstri máls þessa verði hraðað eins og kostur er, þar sem fjármunir í eigu þeirra hafa verið kyrrsettir. Í því sambandi er þó til þess að líta að ákæruvaldið hefur samþykkt að heimila tiltekin viðskipti með eignasöfn varnaraðilanna A, Ö, C og Þ í [...] í [...]. Nánar tiltekið var heimilað að selja skuldabréf og að kaupa slík bréf, sem hafi verið metin af einhverju af matsfyrirtækjunum D, E eða F og fengið fullnægjandi mat. Þá var heimilað að keypt yrðu og seld hlutabréf samkvæmt nánar tilteknum lista að því tilskildu að markaðsvirði útgáfunnar væri tveir milljarðar bandaríkjadala að lágmarki þegar viðskiptin væru gerð. Jafnframt var heimilað að laust fé hjá [...] lægi ekki án ávöxtunar, auk þess sem heimiluð voru staðarviðskipti með gjaldeyri og viðskipti með hrávörurnar olíu, gull og silfur. Samkvæmt þessu og að teknu tilliti til framangreindra sjónarmiða er varnaraðilum veittur frestur til að skila greinargerðum í málinu til miðvikudagsins 15. júlí 2015 klukkan 14.

Dómsorð:

Varnaraðilum, X, Y, Z, Þ, Æ, Ö, A, B og C, er veittur frestur til að skila greinargerðum í máli þessu til miðvikudagsins 15. júlí 2015 klukkan 14.